b'\n_START_ARTICLE_\nPrimatai\n_START_SECTION_\nMityba\n_START_PARAGRAPH_\nDant\xc5\xb3 b\xc5\xabna iki 38. Minta mi\xc5\xa1riu maistu, ypa\xc4\x8d vaisiais, smulkiais gyv\xc5\xabnais, pauk\xc5\xa1\xc4\x8di\xc5\xb3 kiau\xc5\xa1iniais bei jaunikliais. Kai kurios pusbe\xc5\xbed\xc5\xbeion\xc4\x97s minta tik vabzd\xc5\xbeiais. Ta\xc4\x8diau yra be\xc5\xbed\xc5\xbeioni\xc5\xb3 (gverecos, lang\xc5\xabrai), kurios minta beveik tik lapais. Savanose gyvenan\xc4\x8dios \xc5\xa1impanz\xc4\x97s minta ne tik augalais ir termitais, bet kartais net u\xc5\xbepuola nedideles antilopes ar kitas ma\xc5\xbeas be\xc5\xbed\xc5\xbeiones. Auk\xc4\x85 u\xc5\xbemu\xc5\xa1a, supl\xc4\x97\xc5\xa1o ir visos kartu v\xc4\x97liau su\xc4\x97da.\n_START_SECTION_\nPaplitimas ir biotopas\n_START_PARAGRAPH_\nI\xc5\xa1skyrus \xc5\xbemones, kurie gyvena visame pasaulyje, primatai paplit\xc4\x99 tropin\xc4\x97se ir subtropin\xc4\x97se Amerikos, Afrikos ir Azijos srityse. Amerikoje primatai paplit\xc4\x99 nuo pietin\xc4\x97s Meksikos iki \xc5\xa1iaurin\xc4\x97s Argentinos, ta\xc4\x8diau j\xc5\xb3 n\xc4\x97ra Karib\xc5\xb3 salose. Afrikoje primatai pla\xc4\x8diai paplit\xc4\x99, daugiau r\xc5\xab\xc5\xa1i\xc5\xb3 yra regionuose pie\xc4\x8diau Sacharos._NEWLINE_Dauguma laikosi auk\xc5\xa1tai med\xc5\xbeiuose ir vengia nulipti ant \xc5\xbeem\xc4\x97s (loriai, ilgakulniai, gverecos, orangutangas, gibonai). Stambios mi\xc5\xa1kin\xc4\x97s r\xc5\xab\xc5\xa1ys (mandrilas, gorila) daugiausiai laiko praleid\xc5\xbeia ant \xc5\xbeem\xc4\x97s ir tik nak\xc4\x8diai lipa \xc4\xaf med\xc5\xbeius. Kai kurie primatai gyvena savanoje (dalis pavian\xc5\xb3) arba ant uol\xc5\xb3 (kar\xc4\x8diuotasis pavianas, d\xc5\xbeelada)._NEWLINE_Paskutiniais duomenimis, beveik pusei i\xc5\xa1 634 \xc5\xbeinom\xc5\xb3 primat\xc5\xb3 r\xc5\xab\xc5\xa1i\xc5\xb3 gresia i\xc5\xa1nykimas, daugiausiai d\xc4\x97l to, kad d\xc4\x97l mi\xc5\xa1k\xc5\xb3 kirtimo ma\xc5\xbe\xc4\x97ja gyvenamas plotas, bei yra med\xc5\xbeiojami maistui.\n_START_SECTION_\n\xc5\xbdmon\xc4\x97s ir primatai\n_START_PARAGRAPH_\n\xc5\xbdmon\xc4\x97s (homo sapiens) taip pat yra primatai. Pirmieji \xc5\xbemoni\xc5\xb3 r\xc5\xab\xc5\xa1ies atstovai grei\xc4\x8diausiai buvo pana\xc5\xa1iausi \xc4\xaf dabartinius primatus, o ne \xc4\xaf \xc5\xbemones ar kitus gyv\xc5\xabnus. Primat\xc5\xb3 elgesio ir gyvenimo b\xc5\xabdo tyrimai svarb\xc5\xabs nustatant \xc5\xbemogaus evoliucijos eig\xc4\x85. \xc5\xbdmon\xc4\x97s yra artimai susij\xc4\x99 su primatais ir pana\xc5\xa1\xc5\xabs \xc4\xaf juos daugeliu po\xc5\xbeymi\xc5\xb3. Primatus tirianti mokslo \xc5\xa1aka vadinasi primatologija.'